Иван Вазов
Амнистия за българите

chitanka.info

Най-подиря се смилява

падишаха и със глас

триумфален проглашава

днес амнистия за нас!

„Пълна прошка аз ви давам,

казва благий падишах,

чада пак ви назовавам

и забравям ваший грях!

Всички, казвам, сте простени

освен тия между вас,

що във свойто заблужденье

нож дигаха срещу нас.

Раи верни пак станете,

забравете моя гнет,

с мюсюлманите бъдете

същи братя занапред!“

Прошк!! С нази се ругае

йоще този турчин груб!

Тъй си ситий звяр играе

с окървавения труп!

Крокодилът заридава

с кръвожадният си плач

и ехидната гнуснава

е на раната ни врач!

Прошка! Прошка! От султана!

А кога ще да прости?

Сърце здраво не остана

и света се запусти!

След като пусна във нази

от убийци бясна сган

и в потоци кръв нагази,

и разплака стар Балкан;

след като изби й изроби,

сече, кла, беси, гори

и дор в женските утроби

той децата умори!

Прошка!… Своите обятья

ад разгръща ни, о, вест!

Дума ни да бъдем братя

със убийците си днес!

Да забравим той ни кани,

че в сърца ни е пробол,

и дълбоките си рани,

и голямата си бол;

да забравим той ни казва,

че сме мъченици ний

и че в същата ни пазва

лютата змия се крий;

да забравим ни съветва

наште мъки, наший кръст!

И народната си клетва,

и свещената си мъст!

1876, август 15

На 1876 г. подир Баташкото клане султанът даде амнистия, като изключваше ония българи, които бяха въстанали.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.